Nkandla-verslag dalk vandag vrygestelZuma se Nkandla-woning Die ministers van justisie, misdaadvoorkoming en die sekuriteitsgroepering sal na verwagting Donderdag ŉ taakspanverslag oor die sekuriteitsopgradering by pres. Jacob Zuma se privaatwoning in Nkandla vrystel. Die verslag sou vroeër in Desember vrygestel word, maar dit is uitgestel. Die kabinet het daarna die vrystelling van die verslag gelas. Die besluit is aangekondig nadat die ANC die Openbare Beskermer gekritiseer het oor die tydsberekening van haar eie verslag oor die opgradering van R206 miljoen. “Ons het die voorstelle goedgekeur en gelas dat die verslag aan die publiek vrygestel moet word,” het die kabinet destyds gesê. Thulas Nxesi, minister van openbare werke, het vroeër vanjaar die verslag geklassifiseer en gesê dit kan Zuma se veiligheid in gedrang bring indien die verslag vrygestel word. Die Mail & Guardian het ŉ paar weke gelede berig dat Thuli Madonsela, die Openbare Beskermer, in haar voorlopige verslag bevind het dat Zuma die parlement mislei het en wesenlik voordeel getrek het uit ongeveer R20 miljoen van die opgradering wat niks met sekuriteitsmaatreëls te make het nie, insluitend ŉ swembad. Madonsela het die uitlek van die verslag veroordeel. Die Wes-Kaapse hooggeregshof het op 8 Oktober beslis dat die Demokratiese Alliansie se versoek, dat die verslag vrygestel moet word, dringend is. Lindiwe Mazibuko, parlementêre leier van die DA, het op 30 September die hof genader in ŉ aansoek om die departement van openbare werke te dwing om ŉ afskrif van die taakspan se verslag aan haar te oorhandig. -SAPA